Nýtt geldneytafjós tekið í notkun í Geirshlíð Fyrstu kvígurnar nýkomnar í hús . Þau eru ekki mörg fjósin sem byggð voru á árinu hér á landi . Í Geirshlíð í Flókadal var þó skömmu fyrir jól tekið í notkun nýtt geldneytafjós . Það er 400 fermetrar að flatarmáli auk haughúss undir hluta . Þar eru lausagöngu - og legurými með hálmi fyrir um 80 – 100 kvígur og kálfa . Pétur Pétursson og Hulda Hrönn Sigurðardóttir eru bændur í Geirshlíð . Pétur sagði í samtali við blaðamann að þrátt fyrir að umhverfið væri ekki hagstætt til bygginga nú þá hefði hann orðið að bæta aðstöðuna fyrir ungneytin . Hann hafi verið með kálfa og kvígur í fjóshlöðunni auk þess sem nágranni hans hefði hýst um 20 gripi . Í Geirshlíð hefur kúabúskapur verið stundaður í áratugi og ágætar kýr verið þar alla tíð . Fjós er fyrir um 30 mjólkandi kýr . Nú segist Pétur setja á alla kálfa og hugsanlega muni hann kaupa kálfa til að fylla nýja fjósið . Fyrir tæplega þremur áratugum var refabúskapur stundaður í Geirshlíð . Pétur reif nú refahúsið sem stóð sunnan Geirsár og notaði burðarvirki og þakjárn í hluta nýbyggingarinnar . Þrátt fyrir það áætlar hann að kostnaður við bygginguna fari í um 20 milljónir króna .